હું માનું છું કે આપણા રોગ અડધા શારીરિક અને અડધા માનસિક હોય છે. એટલે કે જે પણ બીમારી થાય એમાંથી ૫૦% શારીરિક તકલીફ હોય છે બાકીને બધી માનસિક પીડા, દુઃખ કે તકલીફ. હવે ઘરના ડોક્ટરને તો માત્ર શારીરિક તકલીફો જ જણાવવાની બને. એટલે ઈલાજ જડમૂળથી નાશ ન પામતા રોગ વારંવાર દર્શન દીધા કરે. હવે એમ કહી શકાય કે માત્ર ઘરના જ નહિ, પણ ઘણી વખત બહારના ડોક્ટર પણ વધુ પડતા પ્રોફેશનલ હોવાના લીધે આપણને એક શરીરથી વિશેષ કઈ સમજતા જ નથી. મુન્નાભાઈ એમ.બી.બી.એસ. ના ડોક્ટર અસ્થાના(બોમન ઈરાની) જેવા ઘણા ડોક્ટર આપણને આસપાસમાં જોવા મળે છે અને ક્યારેક તો અનુભવ પણ થઈ જાય. એટલે કે ડોક્ટરનું દર્દી સાથે લાગણીશીલ કે માર્ગદર્શકનું માધ્યમ ન બની રહેતા માત્ર એક વ્યક્તિ કે દર્દી જ બની રહે છે.